मुस्लिम दोस्त को नहीं दी जॉब तो हिंदू फ्रेंड्स ने भी ठुकराया कंपनी का ऑफर

मुंबई. एक डायमंड एक्सपोर्ट कंपनी द्वारा मुस्लिम होने के कारण जॉब न दिए जाने से खफा जीशान के दो हिंदू फ्रेंड्स ने भी इस कंपनी में काम करने से इनकार कर दिया है। जीशान को ‘हरी कृष्णा एक्सपोर्ट’ कंपनी ने मुस्लिम होने के कारण जॉब देने से इनकार कर दिया था। इसके खिलाफ देशभर में कंपनी के खिलाफ लोगों का गुस्सा सामने आया था।

दोस्तों का मिला साथ



जीशान के दो दोस्तों ओमकार बानसोड़े और मुकंद मनीमोहन पांडे भी एमबीए ग्रेजुएट हैं। ओमकार ने सिलेक्शन प्रोसेस पूरा कर लिया था जबकि मुकंद का एक दौर बाकी था। पांडे ने इस कंपनी में जॉब करने से इनकार करते हुए कहा, ‘कंपनी ने जो व्यवहार जीशान के साथ किया है उससे मैं नाराज हूं। हम गहरे दोस्त हैं और ऐसी कंपनी में काम नहीं कर सकते जो धार्मिक आधार पर भेदभाव करती हो।’ ओमकार ने भी फैसला किया है कि वह इस कंपनी में नौकरी का दूसरा इंटरव्यू देने नहीं जाएंगे। ओमकार ने तो अपना आवेदन भी वापस ले लिया है। ओमकार ने कहा कि जीशान को जॉब न देने का जो कारण कंपनी ने बताया है उसे मैं किसी भी कीमत पर स्वीकार नहीं कर सकता।

कंपनी के नियम भी सख्त



ओमकार ने कहा कि कंपनी में बेहद सख्त नियम हैं। वहां नॉनवेज खाने पर मनाही है और एक नियम यह भी है कि काम के दौरान आप ऑफिस से बाहर नहीं जा सकते। ओमकार ने कहा कि कंपनी की ओर से मुझे कहा गया कि काम के दौरान हमें कंपनी के लोगो वाली टी-शर्ट ही पहननी होगी, ये भी मुझे मंजूर नहीं है क्योंकि ऐसा तो स्टोर में काम करने वाले लोगों के साथ होता है।

ये है मामला

मुंबई के जीशान अली ने 19 मई को ‘हरी कृष्णा’ कंपनी में जॉब के लिए ऑनलाइन आवेदन किया था। करीब 20 मिनट बाद कंपनी ने जीशान को जवाब दिया कि वह मुस्लिम है और उसे कंपनी में जॉब नहीं मिल सकता। इसके बाद हालांकि कंपनी ने माफी भी मांगी थी। जीशान ने मामले की शिकायत अल्पसंख्यक आयोग से भी की है। आयोग मामले की जांच कर रहा है।

आगे की स्लाइड्स में देखें: संबंधित फोटोज